stanford-oval/wikipedia huggingface dataset:
เขตรักษาพันธุ์สัตว์ป่าดงใหญ่
ประวัติ

พื้นที่ป่าสงวนแห่งชาติป่าดงใหญ่เดิมมีเนื้อที่ 631,250 ไร่ เป็นป่าที่อุดมสมบูรณ์แห่งสุดท้ายของจังหวัดบุรีรัมย์ และเป็นแหล่งต้นน้ำลำธารที่สำคัญ ได้แก่ ห้วยลำนางรอง ห้วยลำปลายมาศ ซึ่งไหลหล่อเลี้ยงชีวิตชาวบุรีรัมย์และจังหวัดใกล้เคียงตลอดมา ถูกบุกรุกแผ้วถางยึดถือครองทำการเกษตรทำให้มีพื้นที่เหลือน้อยลงไปทุกที สำนักงานป่าไม้เขตนครราชสีมาได้ส่งเจ้าหน้าที่ออกทำการสำรวจพื้นที่ป่าสงวนแห่งชาติป่าดงใหญ่ เพื่อกั้นพื้นที่ให้เป็นป่าอนุรักษ์ตามมติคณะรัฐมนตรีเมื่อวันที่ 10 และ 17 มีนาคม พ.ศ. 2535 พบว่าสภาพป่าไม้มีความอุดมสมบูรณ์ มีสัตว์ป่าอาศัยอยู่อย่างชุกชุม และได้เสนอรายงานให้กรมป่าไม้จัดตั้งเป็นเขตรักษาพันธุ์สัตว์ป่า ต่อมากรมป่าไม้ได้ส่งเจ้าหน้าที่ที่ส่วนอนุรักษ์สัตว์ป่าออกไปสำรวจข้อมูลและควบคุมพื้นที่ป่าสงวนแห่งชาติป่าดงใหญ่เพื่อกำหนดให้เป็นเขตรักษาพันธุ์สัตว์ป่าดงใหญ่
พื้นที่เขตรักษาพันธุ์สัตว์ป่าดงใหญ่อยู่ในพื้นที่ป่าสงวนแห่งชาติป่าดงใหญ่ ท้องที่ตำบลนางรอง ตำบลโนนดินแดง อำเภอโนนดินแดง ตำบลโคกมะม่วง ตำบลหูทำนบ อำเภอปะคำ จังหวัดบุรีรัมย์ มีเนื้อที่ 212,500 ไร่ หรือประมาณ 340 ตารางกิโลเมตร พื้นที่ถูกแบ่งออกเป็น 2 ส่วน โดยมีทางหลวงแผ่นดินหมายเลข 348 ตัดผ่าน และรอบแนวเขต เป็นพื้นที่จัดสรรให้ราษฎรทำกินและอยู่อาศัยมีการตัดเส้นทางเข้าไปจนชิดแนวป่า ซึ่งง่ายต่อการบุกรุกถือครองพื้นที่ป่าไม้ ต่อมาทางราชการได้ดำเนินการอพยพย้ายราษฎรออกจากพื้นที่ป่า เพื่อให้เป็นที่อยู่อาศัย หลบภัย ขยายพันธุ์ และประกอบกิจกรรมของสัตว์ป่าโดยปลอดภัย ช่วยรักษาพันธุ์ไม้ชนิดต่าง ๆ ไว้ และยังช่วยรักษาแหล่งต้นน้ำลำธารซึ่งไหลหล่อเลี้ยงชีวิตประชาชนชาวบุรีรัมย์ให้คงอยู่ตลอดไป
เมื่อวันที่ 14 กรกฎาคม พ.ศ. 2548 ยูเนสโกได้ขึ้นทะเบียนอุทยานแห่งชาติเขาใหญ่ อุทยานแห่งชาติทับลาน อุทยานแห่งชาติปางสีดา อุทยานแห่งชาติตาพระยา และเขตรักษาพันธุ์สัตว์ป่าดงใหญ่เป็นแหล่งมรดกโลกทางธรรมชาติโดยใช้ชื่อว่า "กลุ่มป่าดงพญาเย็น-เขาใหญ่"
ลักษณะภูมิประเทศ

พื้นที่ป่าสงวนแห่งชาติป่าดงใหญ่ แบ่งพื้นที่เป็น 2 โซน คือโซน ก และโซน ข
โซน ก  สภาพพื้นที่เป็นที่ราบสูง คือ มีภูเขาสูงทางด้านทิศตะวันตกและค่อย ๆ ลาดต่ำไปทางทิศตะวันออก มีระดับความสูงของพื้นที่จากระดับน้ำทะเลเฉลี่ยประมาณ 250–658 เมตร มียอดเขาทีสูงที่สุด ประมาณ 685 เมตร
โซน ข  สภาพพื้นที่เป็นภูเขาสูง ตรงกลางพื้นที่ล้อมรอบด้วยป่าพื้นราบ มีระดับความสูงของพื้นที่จากระดับน้ำทะเลเฉลี่ยประมาณ 230–483 เมตร มียอดเขาสูงสุด คือ เขาเนินหิน มีความสูงประมาณ 483 เมตร
ลักษณะภูมิอากาศ

สภาพภูมิอากาศ แบ่งออกเป็น 3 ฤดู คือ ฤดูร้อน, ฤดูหนาว, ฤดูฝน
ฤดูร้อน ระหว่างเดือนกุมภาพันธ์–พฤษภาคม อุณหภูมิเฉลี่ยประมาณ 24 องศาเซลเซียส
ฤดูหนาว ระหว่างเดือนพฤศจิกายน–มกราคม
ฤดูฝน ระหว่างเดือนมิถุนายน–ตุลาคม
ความอุดมสมบูรณ์ > ชนิดป่าและพันธุ์ไม้

สภาพพื้นที่ป่าส่วนใหญ่เป็นป่าดิบแล้ง มีไม้มีค่าทางเศรษฐกิจขึ้นอยู่ในพื้นที่เป็นจำนวนมาก เช่น ไม้มะค่าโมง, ไม้มะค่าแต้, ไม้ประดู่, ตะเคียนหิน, ยางนา, ชิงชัน, ตะเคียนทอง, พยุง, เคี่ยมคะนอง ฯลฯ นอกจากนี้ยังมีไม้พื้นล่างและกล้วยไม้ชนิดต่าง ๆ อีกมากมาย เช่น เฟิร์นชนิดต่าง ๆ
ความอุดมสมบูรณ์ > สัตว์ป่า

เนื่องจากพื้นที่นี้มีสภาพเป็นป่าดงดิบที่อุดมสมบูรณ์ มีพื้นที่กว้างขวาง แต่ในปัจจุบันพื้นที่ป่าถูกทำลายลงไปมากและสัตว์ป่าก็ถูกล่าไปมิใช่น้อย จากการเข้าไปสำรวจของเจ้าหน้าที่และได้รับการบอกเล่าว่า เมื่อประมาณ พ.ศ. 2535 ได้มีผู้พบเห็นกูปรีซึ่งเป็นสัตว์ป่าสงวนที่หายากมากชนิดหนึ่ง นอกจากนั้นยังพบเลียงผา ซึ่งก็เป็นสัตว์ป่าสงวนอีกชนิดหนึ่ง และยังมีสัตว์ป่าอีกหลายชนิดเป็นจำนวนมาก เช่น ตะกวด, ตะพาบน้ำ, นิ่ม, งูชนิดต่าง ๆ และนกชนิดต่าง ๆ ได้แก่ นกขุนทอง, นกเงือก, นกหัวขวาน, นกปรอด, เหยี่ยวรุ้ง, นกเป็ดแดง ซึ่งจากการสำรวจในปัจจับันพบแล้ว ประมาณ 130 ชนิด
ความอุดมสมบูรณ์ > จุดเด่นที่น่าสนใจ

โป่งอีหล้า แหล่งน้ำ ได้แก่ บริเวณซับน้ำล้อม, ร้อยรู จุดชมวิวไก้ฟ้าผาแดง
ความอุดมสมบูรณ์ > สิ่งอำนวยความสะดวก

เนื่องจากหน่วยงานของเขตรักษาพันธุ์สัตว์ป่าดงใหญ่ เป็นหน่วยงานใหม่อยู่ระหว่างการควบคุมพื้นที่ยังไม่ได้ประกาศเป็นเขตรักษาพันธุ์สัตว์ป่าที่สมบูรณ์ จึงไม่มีงบประมาณที่จะสร้างบ้านพักรับรองและสถานที่ศึกษาวิจัยสิ่งแวดล้อมทางธรรมชาติ โดยส่วนรวมแล้วการศึกษาค้นคว้าวิจัยและทัศนะศึกษาทางธรรมชาติด้วยการเดินเท้าและพักโรงแรมด้วยการกางเต็นท์
การเดินทาง

เขตรักษาพันธุ์สัตว์ป่าดงใหญ่ อยู่ห่างจากจังหวัดบุรีรัมย์ ประมาณ 100 กิโลเมตร สามารถเดินทางไปได้ 2 เส้นทาง ได้แก่
ทางหลวงแผ่นดินหมายเลข 218 สายบุรีรัมย์–นางรอง ผ่านอำเภอปะคำ อำเภอโนนดินแดง
ทางหลวงแผ่นดินหมายเลข 348 หรือใช้เส้นทางหลวงแผ่นดินหมายเลข 219 สายบุรีรัมย์–ประโคนชัย ผ่านอำเภอละหานทราย อำเภอโนนดินแดง ก็ได้เช่นกัน
ฟุตบอลทีมชาติเนเธอร์แลนด์

ฟุตบอลทีมชาติเนเธอร์เเลนด์ (ดัตช์: Nederlands voetbalelftal) เป็นทีมฟุตบอลประจำฮอลแลนด์ภายใต้ราชสมาคมฟุตบอลเนเธอร์แลนด์ มีฉายาในภาษาไทยว่า "อัศวินสีส้ม" เป็นหนึ่งในทีมชั้นนำของโลก โดยเนเธอร์แลนด์มีผลงานสูงสุดในฟุตบอลโลกคือ ได้รองชนะเลิศ 3 สมัยในฟุตบอลโลก 1974, ฟุตบอลโลก 1978 และฟุตบอลโลก 2010 และชนะเลิศฟุตบอลชิงแชมป์แห่งชาติยุโรป (ยูโร) 1 สมัยในฟุตบอลยูโร 1988 รองชนะเลิศยูฟ่าเนชันส์ลีก 1 สมัยในยูฟ่าเนชันส์ลีก 2019 รอบสุดท้าย และคว้าเหรียญทองแดง 3 สมัยในกีฬาโอลิมปิก ปี ค.ศ. 1908, 1912 และ1920
ทีมชาติเนเธอร์แลนด์ได้รับฉายาว่า "Clockwork Orange" ในช่วงที่ได้ชื่อว่าเล่นได้ตามกลยุทธ์โททัลฟุตบอลที่มีการต่อบอลได้อย่างแม่นยำ นอกจากนี้ทีมชาติเนเธอร์แลนด์ยังเป็นที่รู้จักกันดีในชื่อ "ทีมชาติฮอลแลนด์"
ประวัติ > ยุคแรกของทีม (1865-1938)

ชาวอังกฤษนำกีฬาฟุตบอลเข้ามาเผยแพร่ในเนเธอร์แลนด์หรือฮอลแลนด์ตั้งแต่ปี ค.ศ. 1865 และจากนั้นมาพวกเขาก็คิดในเรื่องเกมการเล่นของตัวเองที่แตกต่างออกไป รวมทั้งสร้างนักเตะที่เป็นตำนานขึ้นมาอย่างมากมาย หลังจากที่สมาคมฟุตบอลเนเธอร์แลนด์ก่อตั้งขึ้นเมื่อปี ค.ศ. 1879 และมีการลงสนามเกมระดับนานาชาติครั้งแรกเมื่อวันที่ 30 เมษายน ค.ศ. 1905 ด้วยการบุกไปเอาชนะเบลเยียมเพื่อนบ้าน 4-1 ซึ่งแอ็ดดี เดอ เนเฟอ ยิงไปคนเดียว 4 ประตู
จากนั้นก็มาได้เหรียญทองแดงโอลิมปิกในปี ค.ศ. 1908 และค.ศ. 1912 และมีโอกาสเข้าแข่งขันฟุตบอลโลกเมื่อปี ค.ศ. 1934 หลังจากที่ 4 ปีก่อนหน้านี้ปฏิเสธคำเชิญของสหพันธ์ฟุตบอลนานาชาติ (ฟีฟ่า) แต่ก็ทำได้เพียงแค่ตกรอบแรกทั้งในปี ค.ศ. 1934 และ ค.ศ. 1938 แต่หลังสงครามโลกครั้งที่สองแล้วก็มีการก่อตั้งลีกอาชีพของตัวเองขึ้นมาเพื่อป้องกันไม่ให้นักเตะของตัวเองออกไปค้าแข้งกับสโมสรในต่างแดน
ประวัติ > ยุคทองของสามทหารเสือและแชมป์ฟุตบอลยุโรป

การตั้งลีกอาชีพในปี ค.ศ. 1954 ทำให้มาตรฐานการเล่นของทีมดีขึ้นมาจนกระทั่งในยุคทศวรรษที่ 70 ก็มีนักเตะชื่อดังอย่างโยฮัน ไกรฟฟ์, โยฮัน เนสเกินส์ และรืด โกรล ในรูปแบบการเล่นที่เรียกว่าโททัลฟุตบอล ที่เน้นการต่อบอลที่แม่นยำ และการเคลื่อนที่อันเป็นเอกลักษณ์ ภายใต้การคุมทีมของรีนึส มีเคิลส์ พร้อมด้วยการมีสโมสรชั้นนำอย่างอาแจ็กซ์ ซึ่งเนเธอร์แลนด์ได้เข้าชิงชนะเลิศฟุตบอลโลกเมื่อปี ค.ศ. 1974 แต่ไปแพ้ให้เยอรมนีตะวันตก 1-2 อย่างน่าเสียดาย
และในยูโร 76 เนเธอร์แลนด์คว้าอันดับ 3 มาครองได้ รวมทั้งฟุตบอลโลก ค.ศ. 1978 มีโอกาสได้เข้าชิงชนะเลิศอีกครั้งแต่ก็ไปแพ้ให้กับอาร์เจนตินา เจ้าภาพ 1-3 จากนั้นฟุตบอลของเนเธอร์แลนด์เริ่มจะก้าวสู่ช่วงขาลงไปพร้อม ๆ กับยุคของโยฮัน ไกรฟฟ์ จนกระทั่งมาถึงคริสต์ทศวรรษ 1980 ซึ่งเป็นยุคของรืด คึลลิต, ฟรังก์ ไรการ์ด และมาร์โก ฟัน บัสเติน ซึ่งเรียกว่า "สามทหารเสือ" ทำให้วงการฟุตบอลดัตช์กลับมารุ่งเรื่องได้อีกครั้ง และสามารถคว้าแชมป์ยูโร 1988 ได้สำเร็จโดยเอาชนะสหภาพโซเวียตไปได้ในนัดชิงชนะเลิศ 2-0 ซึ่งนั่นถือว่าเป็นผลงานที่ดีที่สุดของเนเธอร์แลนด์เพียงรายการเดียวตราบจนถึงทุกวันนี้
ประวัติ > ความล้มเหลวในรายการใหญ่ (1990-2008)

อย่างไรก็ตามในฟุตบอลโลก ค.ศ. 1990, ค.ศ. 1994, ค.ศ. 1998 และยูโร 1992-ยูโร 1996 ผลงานของทีมออกมาต่ำกว่าที่ควรจะเป็น และในยูโร 2000 ที่เนเธอร์แลนด์เป็นเจ้าภาพร่วมกับเบลเยียมก็ตกรอบรองชนะเลิศเมื่อแพ้อิตาลีในการดวลจุดโทษไปอย่างน่าเสียดาย ในฟุตบอลโลก ค.ศ. 2002 เนเธอร์แลนด์ไม่ผ่านเข้าแข่งขันรอบสุดท้าย ส่วนผลงานในยูโร 2004, ฟุตบอลโลก ค.ศ. 2006 และยูโร 2008 ก็ไม่ดีเท่าที่ควร โดยเฉพาะในยูโร 2008 ที่เนเธอร์แลนด์ทำผลงานได้อย่างยอดเยี่ยมในรอบแบ่งกลุ่ม โดยเอาชนะรวดได้ทั้งสามนัดแม้อยู่ร่วมกลุ่มกับทีมเต็งอย่างฝรั่งเศสและอิตาลี แต่พวกเขากลับตกรอบที่สองในการแข่งขัน โดยแพ้ให้กับทีมชาติรัสเซียไปในช่วงต่อเวลาพิเศษ 1-3
ประวัติ > รองแชมป์โลกสมัยที่ 3 (2010)

ในฟุตบอลโลก 2010 ที่แอฟริกาใต้เป็นเจ้าภาพ เนเธอร์แลนด์ภายใต้การคุมทีมของผู้จัดการทีม แบร์ต ฟัน มาร์ไวก์ สามารถผ่านเข้ารอบสุดท้ายในการคัดเลือกเป็นทีมแรกจากทวีปยุโรปด้วยผลงานอันยอดเยี่ยมในการชนะ 8 นัดรวดในรอบคัดเลือกของโซนยุโรป กลุ่ม 9 และในรอบสุดท้าย เนเธอร์แลนด์สร้างผลงานชนะในรอบแรกทั้งสามนัดในรอบแบ่งกลุ่ม ในนัดที่พบกับทีมชาติญี่ปุ่น, ทีมชาติเดนมาร์ก และทีมชาติแคเมอรูน และสามารถเอาชนะสโลวาเกียได้ในรอบ 16 ทีสุดท้าย 2-1 ก่อนที่จะผ่านเข้าไปพบกับทีมเต็งแชมป์อย่างทีมชาติบราซิล ในรอบ 8 ทีมสุดท้าย และพวกเขาสามารถเอาชนะไปได้ 2-1 ก่อนที่จะเอาชนะอุรุกวัยในรอบรองชนะเลิศ ผ่านเข้าชิงชนะเลิศเป็นครั้งแรกในรอบ 32 ปี พวกเขาเข้าไปพบกับทีมชาติสเปน แต่เป็นฝ่ายแพ้ไป 0-1 ในช่วงต่อเวลาพิเศษ
ประวัติ > ยูโร 2012

ในการแข่งขันยูโร 2012 เนเธอร์แลนด์เป็นทีมหนึ่งที่ได้รับการคาดหมายว่าจะได้เป็นแชมป์ แต่พวกเขากลับตกรอบแรกอย่างน่าผิดหวัง แม้จะมีนักเตะชั้นนำในทีมมากมาย อาทิ โรบิน ฟัน แปร์ซี, อาร์เยิน โรบเบิน, เวสลีย์ สไนเดอร์ และมาร์ก ฟัน โบมเมิล โดยไม่สามารถเอาชนะใครได้เลยในรอบแบ่งกลุ่ม โดยแพ้ให้กับเดนมาร์ก, เยอรมนี และโปรตุเกส เสียประตูไปทั้งสิ้น 5 ลูก และยิงได้เพียงแค่ 2 ลูกเท่านั้น
ประวัติ > อันดับสามในฟุตบอลโลก 2014

ในฟุตบอลโลก 2014 ที่บราซิลเป็นเจ้าภาพ เนเธอร์แลนด์ภายใต้การคุมทีมของ ลูวี ฟัน คาล ไม่ได้เป็นทีมที่ได้รับการคาดหมายว่าจะได้แชมป์หรือเป็นทีมเต็งมาตั้งแต่ต้น ยิ่งไปกว่านั้น นักฟุตบอลกว่าครึ่งทีมเป็นนักฟุตบอลรุ่นใหม่ที่ส่วนมากยังไม่เคยผ่านการแข่งขันระดับใหญ่มาก่อนและเล่นอยู่ในลีกภายในประเทศ เช่น เฟเยนูร์ด และอาแจ็กซ์ แต่เนเธอร์แลนด์ซึ่งอยู่ในกลุ่มบีก็สามารถเก็บชัยชนะรวดได้ทั้ง 3 นัด โดยประเดิมสนามเป็นฝ่ายเอาชนะทีมชาติสเปนซึ่งเป็นแชมป์เก่าและเป็นคู่ชิงชนะเลิศในฟุตบอลโลกครั้งที่แล้วไปได้ถึง 5-1 อย่างพลิกความคาดหมาย ตามด้วยการเอาชนะทีมชาติออสเตรเลียและชิลีได้ในสองนัดถัดมา ก่อนจะเอาชนะทีมชาติเม็กซิโกไปได้ในรอบ 16 ทีมสุดท้าย 2-1
เนเธอร์แลนด์สามารถผ่านเข้าไปถึงรอบรองชนะเลิศพบกับ อาร์เจนตินา ทั้งคู่เสมอกันในเวลาปกติและยังเสมอกันอีกในช่วงต่อเวลาพิเศษ 120 นาที 0-0 จึงต้องตัดสินด้วยการดวลจุดโทษ ปรากฏว่าเนเธอร์แลนด์เป็นฝ่ายแพ้อาร์เจนตินาไป 2-4 ต้องไปแข่งชิงอันดับสามกับบราซิล เจ้าภาพ ซึ่งเนเธอร์แลนด์ฝ่ายเอาชนะไปได้ 3-0
ประวัติ > ความล้มเหลวในยูโร 2016 และฟุตบอลโลก 2018

ในฟุตบอลชิงแชมป์แห่งชาติยุโรป 2016 ที่ฝรั่งเศส เนเธอร์แลนด์ไม่สามารถผ่านเข้าไปเล่นในรอบสุดท้ายได้ เป็นครั้งแรกนับตั้งแต่ฟุตบอลชิงแชมป์แห่งชาติยุโรป 1984 เป็นต้นมารวมไปถึงการแข่งขัน ฟุตบอลโลก 2018 ที่ประเทศ รัสเซีย ซึ่งเนเธอร์แลนด์ก็ไม่สามารถผ่านเข้าสู่รอบสุดท้ายได้อีกเช่นกัน
ผลงานโดดเด่น

ฟุตบอลชิงแชมป์แห่งชาติยุโรป ในปี  1988 (ชนะเลิศ)
ฟุตบอลโลก 1974 (รองชนะเลิศ)
ฟุตบอลโลก 1978 (รองชนะเลิศ)
ฟุตบอลโลก 1998 (อันดับที่ 4)
ฟุตบอลโลก 2010 (รองชนะเลิศ)
ฟุตบอลโลก 2014 (อันดับที่ 3)
ยูฟ่าเนชันส์ลีก ฤดูกาล 2018–19 (รองชนะเลิศ)
ผู้เล่นชุดปัจจุบัน

รายชื่อผู้เล่น 26 คนที่ถูกเรียกตัวในการแข่งขัน ฟุตบอลโลก 2022
ข้อมูลการลงเล่นและการทำประตูนับถึงวันที่ 25 กันยายน พ.ศ. 2565 หลังจากการพบกับ เบลเยียม
| 0#0 | ตำแหน่ง | ผู้เล่น | วันเกิด (อายุ) | ลงเล่น | ประตู | สโมสร |
| --- | --- | --- | --- | --- | --- | --- |
| 1 | 1GK | แร็มโก ปัสเฟร์ |  (1983-11-08) 8 พฤศจิกายน ค.ศ. 1983 (41 ปี) | 2 | 0 |  อายักซ์ |
| 13 | 1GK | จึสติน ไบไลว์ |  (1998-01-22) 22 มกราคม ค.ศ. 1998 (26 ปี) | 6 | 0 |  ไฟเยอโนร์ด |
| 23 | 1GK | อันดรีส โนปเปิร์ต |  (1994-04-07) 7 เมษายน ค.ศ. 1994 (30 ปี) | 0 | 0 |  เฮเรินเฟน |

| 2 | 2DF | ยือร์รีเยิน ติมเบอร์ |  (2001-06-17) 17 มิถุนายน ค.ศ. 2001 (23 ปี) | 10 | 0 |  อายักซ์ |
| 3 | 2DF | มัตไตส์ เดอ ลิคต์ |  (1999-08-12) 12 สิงหาคม ค.ศ. 1999 (25 ปี) | 38 | 2 |  ไบเอิร์นมิวนิก |
| 4 | 2DF | เฟอร์จิล ฟัน ไดก์ (กัปตัน) |  (1991-07-08) 8 กรกฎาคม ค.ศ. 1991 (33 ปี) | 49 | 6 |  ลิเวอร์พูล |
| 5 | 2DF | นาตัน อาเก |  (1995-02-18) 18 กุมภาพันธ์ ค.ศ. 1995 (29 ปี) | 29 | 3 |  แมนเชสเตอร์ซิตี |
| 6 | 2DF | สเตฟัน เดอ ไฟร |  (1992-02-05) 5 กุมภาพันธ์ ค.ศ. 1992 (32 ปี) | 59 | 3 |  อินเตอร์มิลาน |
| 16 | 2DF | ไทเรลล์ มาลาเซีย |  (1999-08-17) 17 สิงหาคม ค.ศ. 1999 (25 ปี) | 6 | 0 |  แมนเชสเตอร์ยูไนเต็ด |
| 17 | 2DF | เดลีย์ บลินด์ |  (1990-03-09) 9 มีนาคม ค.ศ. 1990 (34 ปี) | 94 | 2 |  อายักซ์ |
| 22 | 2DF | แด็นเซิล ดึมฟรีส |  (1996-04-18) 18 เมษายน ค.ศ. 1996 (28 ปี) | 37 | 5 |  อินเตอร์มิลาน |
| 25 | 2DF | เจเรมี ฟริมโปง |  (2000-12-10) 10 ธันวาคม ค.ศ. 2000 (24 ปี) | 0 | 0 |  ไบเออร์ เลเวอร์คูเซิน |

| 11 | 3MF | สเตเฟิน แบร์เคยส์ |  (1991-12-19) 19 ธันวาคม ค.ศ. 1991 (33 ปี) | 39 | 2 |  อายักซ์ |
| 14 | 3MF | เดวี กลาสเซิน |  (1993-02-21) 21 กุมภาพันธ์ ค.ศ. 1993 (31 ปี) | 35 | 9 |  อายักซ์ |
| 15 | 3MF | มาร์เติน เดอ โรน |  (1991-03-29) 29 มีนาคม ค.ศ. 1991 (33 ปี) | 30 | 0 |  อาตาลันตา |
| 20 | 3MF | เติน โกปไมเนิร์ส |  (1998-02-28) 28 กุมภาพันธ์ ค.ศ. 1998 (26 ปี) | 10 | 1 |  อาตาลันตา |
| 21 | 3MF | แฟร็งกี เดอ โยง |  (1997-05-12) 12 พฤษภาคม ค.ศ. 1997 (27 ปี) | 45 | 1 |  บาร์เซโลนา |
| 24 | 3MF | เคนเน็ธ เทย์เลอร์ |  (2002-05-16) 16 พฤษภาคม ค.ศ. 2002 (22 ปี) | 2 | 0 |  อายักซ์ |
| 26 | 3MF | ซาฟี ซีโมนส์ |  (2003-04-21) 21 เมษายน ค.ศ. 2003 (21 ปี) | 0 | 0 |  เปเอสเฟ ไอนด์โฮเฟิน |

| 7 | 4FW | สเตเฟิน แบร์คไวน์ |  (1997-10-08) 8 ตุลาคม ค.ศ. 1997 (27 ปี) | 24 | 7 |  อายักซ์ |
| 8 | 4FW | โกดี คักโป |  (1999-05-07) 7 พฤษภาคม ค.ศ. 1999 (25 ปี) | 9 | 3 |  เปเอสเฟ ไอนด์โฮเฟิน |
| 9 | 4FW | ลืก เดอ โยง |  (1990-08-27) 27 สิงหาคม ค.ศ. 1990 (34 ปี) | 38 | 8 |  เปเอสเฟ ไอนด์โฮเฟิน |
| 10 | 4FW | แม็มฟิส เดอไป |  (1994-02-13) 13 กุมภาพันธ์ ค.ศ. 1994 (30 ปี) | 81 | 42 |  บาร์เซโลนา |
| 12 | 4FW | โนวา ลัง |  (1999-06-17) 17 มิถุนายน ค.ศ. 1999 (25 ปี) | 5 | 1 |  กลึบบรึคเคอ |
| 18 | 4FW | ฟินเซนต์ ยันส์เซิน |  (1994-06-15) 15 มิถุนายน ค.ศ. 1994 (30 ปี) | 20 | 7 |  แอนต์เวิร์ป |
| 19 | 4FW | เวาต์ เวคอสต์ |  (1992-08-07) 7 สิงหาคม ค.ศ. 1992 (32 ปี) | 15 | 3 |  เบชิกทัช |
อดีตผู้เล่นที่มีชื่อเสียง

โยฮัน ไกรฟฟ์
โยฮัน เนสเกินส์
รืด โกรล
ฟรังก์ ไรการ์ด
มาร์โก ฟัน บัสเติน
รืด คึลลิต
โรนัลด์ กุมัน
แด็นนิส แบร์คกัมป์
มาร์ก โอเฟอร์มาร์ส
แปตริก ไกลเฟิร์ต
โรย มากาย
ปีแยร์ ฟัน โฮยโดงก์
จิมมี โฟลยด์ ฮัสเซิลบังก์
เวสลีย์ สไนเดอร์
คลาเรนซ์ ซีดอร์ฟ
เอ็ดการ์ ดาวิดส์
ฟรังก์ เดอ บูร์
โรนัลด์ เดอ บูร์
แอ็ดวิน ฟัน เดอร์ซาร์
ฟิลลิป โกกือ
ยาป สตัม
โจฟันนี ฟัน โบรงก์ฮอสต์
รืด ฟัน นิสเติลโรย
ไมเกิล ไรซีเคอร์
มาร์ก ฟัน โบมเมิล
อาร์เยิน โรบเบิน
โรบิน ฟัน แปร์ซี
ดีร์ก เกอวต์
สนามแข่ง

ทีมชาติเนเธอร์แลนด์ไม่ได้ใช้สนามแข่งขันสนามใดสนามหนึ่งเป็นหลัก (เช่นเดียวกับชาติอื่นๆ) ทั้งนี้ขึ้นอยู่กับรายการแข่งขัน, สภาพอากาศ, คู่แข่ง และปัจจัยอื่นๆ แต่โดยส่วนมากแล้วจะลงแข่งขัน ณ สนาม โยฮัน ไกรฟฟ์อาเรนา ซึ่งเป็นสนามเหย้าของสโมสรฟุตบอลอาเอฟเซ อายักซ์ โดยการแข่งขันนัดแรกอย่างเป็นทางการของเนเธอร์แลนด์ ณ สนามแห่งนี้เกิดขึ้นเมื่อวันที่ 29 มีนาคมปี 1997 ในการแข่งขันฟุตบอลโลกรอบคัดเลือกโซนยุโรป ระหว่างเนเธอร์แลนด์และทีมชาติซานมารีโน ซึงเนเธอร์แลนด์เอาชนะไปได้ 4-0 โดยสนามแห่งนี้มีชื่อเดิมว่า อัมส์เตอร์ดัมอาเรนา ก่อนจะเปลี่ยนเป็น โยฮัน ไกรฟฟ์อาเรนา ในปี 2018 เพื่อเป็นเกียรติและรำลึกถึงการจากไปของ โยฮัน ไกรฟฟ์ ตำนานนักเตะผู้ล่วงลับชาวเนเธอร์แลนด์
แหล่งข้อมูลอื่น

OnsOranje.nl – official website (ในภาษาดัตช์)
VoetbalStats.nl – statistics of the national football team (ในภาษาดัตช์)
UEFA profile
FIFA profile
Netherlands – Record International Players at the RSSSF archive
Dutch National Team Coaches at the RSSSF archive
| ด ค กฟุตบอลทีมชาติเนเธอร์แลนด์ |
| --- | --- |
 ประวัติ  ราชสมาคมฟุตบอลเนเธอร์แลนด์ 
ทั่วไป:  ประวัติ  ผู้จัดการทีม 
สนาม:  โยฮัน ไกรฟฟ์อาเรนา  Philips Stadion  De Kuip 
สถิติ:  ผลการแข่งขัน  สถิติ  แฮตทริก 
ผลการแข่งขัน:  1905–19  1920–29  1930–39  1940–49  1950–59  1960–69  1970–79  1980–89  1990–99  2000–09  2010–19  2020–ปัจจุบัน 
ผู้เล่น:  ผู้เล่น  ผู้เล่นในฟุตบอลโลกและฟุตบอลชิงแชมป์แห่งชาติยุโรป  เกิดนอกเนเธอร์แลนด์  หมวดหมู่อื่น ๆ 
ประตู:  โรบิน ฟัน แปร์ซี 
คู่ปรับ:  เบลเยียม  เยอรมนี 
ฟุตบอลโลก:  สรุป  1934  1938  1974  1978  1990  1994  1998  2006  2010  2014  2022 
ฟุตบอลชิงแชมป์แห่งชาติยุโรป:  สรุป  1976  1980  1988  1992  1996  2000  2004  2008  2012  2020 
การแข่งขันอื่น ๆ:  ฟุตบอลถ้วยเบลเยียมพบเนเธอร์แลนด์ (1905–32)  โอลิมปิกฤดูร้อน (1908–52)  ยูฟ่าเนชันส์ลีก (2018–) 
ทีมอื่น ๆ:  ชาย ทีม บี  U-21  U-19  U-17  U-16  หญิง U-19  U-17  ฟุตบอลชายหาด  ฟุตซอล 
  หมวดหมู่:ฟุตบอลทีมชาติเนเธอร์แลนด์    สถานีย่อย:ฟุตบอล   คอมมอนส์:ฟุตบอลทีมชาติเนเธอร์แลนด์ 
| ฐานข้อมูลการควบคุมรายการหลักฐาน  |
| --- | --- |
นานาชาติ:  VIAF 
ประจำชาติ:  เยอรมนี  สหรัฐ 
ศิลปิน:  มิวสิกเบรนซ์ 
ทีมชาติเนเธอร์แลนด์ชุดปี 1905
โยฮัน ไกรฟฟ์ ในการแข่งขันฟุตบอลโลกปี 1974
ทีมชาติเนเธอร์แลนด์ชุดที่ได้รองแชมป์ฟุตบอลโลกในปี 1974 โดยแพ้ให้กับเยอรมนีตะวันตก 1-2 ในรอบชิงชนะเลิศ
ทีมชาติเนเธอร์แลนด์ในการแข่งขันฟุตบอลโลกปี 2006
ลูวี ฟัน คาล ผู้จัดการทีมชาติเนเธอร์แลนด์ในชุดที่คว้าอันดับสามในฟุตบอลโลก 2014
สนามโยฮัน ไกรฟฟ์อาเรนา ณ กรุงอัมสเตอร์ดัม
เขตรักษาพันธุ์สัตว์ป่าโตนงาช้าง

| เขตรักษาพันธุ์สัตว์ป่าโตนงาช้าง |
| --- | --- |
ไอยูซีเอ็นประเภท 1ก (แหล่งสงวนธรรมชาติเข้มข้น)
ที่ตั้งของเขตรักษาพันธุ์สัตว์ป่าโตนงาช้าง
พิกัด: 6°56′33″N 100°13′34″E﻿ / ﻿6.94250°N 100.22611°E﻿ / 6.94250; 100.22611
จัดตั้ง: พ.ศ. 2521
เขตรักษาพันธุ์สัตว์ป่าโตนงาช้าง เป็นเขตรักษาพันธุ์สัตว์ป่าที่มีพื้นที่ครอบคลุมจังหวัดสงขลาและจังหวัดสตูล มีสถานที่ท่องเที่ยวสำคัญได้แก่น้ำตกโตนงาช้าง
ประวัติ

โตนงาช้างเป็นชื่อน้ำตก ที่ถูกจัดว่าสวยที่สุดของภาคใต้ อยู่ในท้องที่อำเภอหาดใหญ่ จังหวัดสงขลา คำว่าโตนเป็นภาษาท้องถิ่น มีความหมายว่า น้ำตก แต่ด้วยความผันผวนทางการเมืองในภาคใต้ ป่าโตนงาช้างถูกกำหนดเป็นพื้นที่สีแดงที่ถูกปิดเป็นเวลาประมาณ 15 ปี จนถึง พ.ศ. 2519 กรมป่าไม้โดยกองอนุรักษ์สัตว์ป่าได้ส่งเจ้าหน้าที่มาสำรวจ และพิจารณาเห็นว่าป่าโตนงาช้างเป็นป่าผืนใหญ่ผืนหนึ่งติดกับประเทศมาเลเซีย เป็นป่าที่สมบูรณ์มีสัตว์ป่าชุกชุมและคาดว่าอาจมีแรดอาศัยอยู่ในพื้นที่ด้วย เป็นป่าต้นน้ำที่มีลำธารหลายสายไหลลงสู่ที่ราบลุ่มทะเลสาบสงขลาหล่อเลี้ยงพื้นที่กสิกรรมหลายแสนไร่ กองอนุรักษ์สัตว์ป่า(ในเวลานั้น) กรมป่าไม้ เล็งเห็นว่าควรจัดตั้งเป็นเขตรักษาพันธุ์สัตว์ป่าเพื่อควบคุมและป้องกันรักษาทรัพยากรธรรมชาติด้านสัตว์ป่าและป่าไม้ แหล่งน้ำ แหล่งอาหาร ตลอดจนสภาพธรรมชาติและสิ่งแวดล้อม ที่มีความสำคัญต่อสัตว์ป่าให้คงอยู่อย่างถาวร จึงได้ตราพระราชกฤษฎีกาประกาศเป็นเขตรักษาพันธุ์สัตว์ป่าโตนงาช้างเมื่อวันที่ 2 กรกฎาคม พ.ศ. 2521
สำนักงานเขตรักษาพันธ์สัตว์ป่าโตนงาช้างตั้งอยู่ที่บริเวณน้ำตกโตนงาช้าง ท้องที่ ตำบลทุ่งตำเสา อำเภอหาดใหญ่ จังหวัดสงขลา ห่างจากอำเภอหาดใหญ่ 26 กิโลเมตร เริ่มจากหาดใหญ่ไปตามถนนเพชรเกษม หาดใหญ่ - รัตภูมิ ถึงกิโลเมตรที่ 13 บ้านหูแร่ มีเส้นทางเข้าน้ำตกโตนงาช้างเป็นระยะทางอีก 13 กิโลเมตร
อาณาเขตของเขตรักษาพันธุ์สัตว์ป่าโตนงาช้างครอบคลุมท้องที่ตำบลทุ่งตำเสาและตำบลฉลุงในอำเภอหาดใหญ่ ตำบลท่าชะมวงและตำบลเขาพระ อำเภอรัตภูมิ จังหวัดสงขลา และตำบลทุ่งนุ้ย อำเภอควนกาหลง จังหวัดสตูล มีพื้นที่ทั้งสิ้น 182 ตารางกิโลเมตร หรือ 113,721 ไร่
ลักษณะภูมิประเทศ

ภูมิประเทศทั้งหมดเป็นเทือกเขาสลับซับซ้อน มียอดเขาสูงสุด 932 เมตร จากระดับน้ำทะเล ตามภูเขาด้านทิศตะวันออกบางส่วนเป็นหน้าผาสูงชันเป็นทัศนียภาพที่แปลกตา มองเห็นทะเลสาบสงขลาได้ สภาพป่าสมบูรณ์เป็นแหล่งต้นน้ำลำธารที่สำคัญที่ไหลลงสู่ทะเลสาบสงขลา เช่น คลองโตนงาช้าง คลองโตนปลิว คลองลำแชง คลองบริพัตร คลองดุสม คลองต่ำ เป็นต้น ภูเขารอบนอกลดระดับของลำธารแต่ละแห่งอย่างรวดเร็วก่อให้เกิดน้ำตกตามลำธารใหญ่น้อย ทั่วไป เช่น น้ำตกโตนงาช้าง น้ำตกโตนปลิว น้ำตกคลองลำแชง น้ำตกบริพัตร และน้ำตกปาหนัน
น้ำตกโตนงาช้างมีทั้งหมด 7 ชั้น ได้แก่ ชั้นที่ 1 โตนบ้า ชั้นที่ 2 โตนปลิว ชั้นที่ 3 โตนงาช้าง  ชั้นที่ 4 โตนดำ  ชั้นที่ 5 โตนน้ำปล่อย ชั้นที่ 6 โตนฤๅษีคอยบ่อ และชั้นที่ 7 โตนเหม็ดชุน
สภาพภูมิอากาศ

สภาพอากาศเย็นสบายทุกฤดูกาล ในฤดูฝนมีฝนตกมากระหว่างเดือนตุลาคมถึงเดือนธันวาคม
ทรัพยากรป่าไม้

ป่าทั้งหมดเป็นป่าดงดิบชื้นทั่วทั้งป่า ประกอบด้วยพันธุ์ไม้ที่สำคัญ คือ ยาง หลุมพอ ตะเคียนทอง ตะเคียนหิน ไข่เขียว กะบาก มะม่วงป่า จำปาป่า เสียดช่อ หลันตัน และพันธุ์ไม้ที่เป็นอาหารของสัตว์ป่า ได้แก่ มะขามป้อม เงาะป่า มะปริง มะม่วงป่า หว้า คอแลน ชมจง เหรียง ไทร กระท้อน สะตอ ก่อ พวง ทองบึ้ง ขนุนปาน มะหาด เป็นต้น
ทรัพยากรสัตว์ป่า

เขตรักษาพันธุ์สัตว์ป่าโตนงาช้างมีสัตว์ป่าอาศัยอยู่มากมาย ซึ่งแยกประเภทได้ดังนี้
สัตว์เลี้ยงลูกด้วยนม มี 85 ชนิด จาก 27 วงศ์ 10 อันดับ วงศ์กระรอกมีจำนวน 15 ชนิดรองลงมา ได้แก่ วงศ์ชะมด วงศ์ค้างคาวกินผลไม้ มีจำนวน 9 และ 8 ชนิด ตามลำดับ ค้างคาวมี 5 วงศ์ 18 ชนิดในบรรดาค้างคาวกินผลไม้ประกอบไปด้วยค้างคาวขอบหูขาว 3 ชนิด ค้างคาวขอบหูดำมี 1 ชนิด ค้างคาวหน้ายาว 1 ชนิด ค้างคาวเล็บกุด 1 ชนิด กระรอก 4 ชนิด กระรอกหางม้า 3 ชนิด พญากระรอกบิน 2 ชนิด สัตว์เลี้ยงลูกด้วยน้ำนมขนาดใหญ่ที่ได้ถูกประกาศไว้ในบัญชีสัตว์สงวน ตามพระราชบัญญัติสงวนและคุ้มครองสัตว์ป่า พ.ศ. 2535 จำนวนสองชนิด ได้แก่ สมเสร็จ และเลียงผา นอกจากสัตว์ที่เป็นสัตว์ป่าสงวนแล้วยังมีสัตว์ป่าชนิดที่หายากอีกหลายชนิด อาทิ เช่น ช้าง เสือโคร่ง ลิงกัง สัตว์ป่าที่ใกล้จะสูญพันธุ์จำนวน 13 ชนิด ได้แก่ ชะนีมือขาว กระรอกหางม้าใหญ่ ชะมดแปลงลายแถบ อีเห็นลายเสือโคร่ง เสือลายเมฆ เป็นต้น
สัตว์ปีก จำพวกนก ได้แก่ มีจำนวน 209 ชนิด ใน 42 วงศ์ เช่นนกในวงศ์นกปรอด วงศ์นกกระจิบ และวงศ์นกกินปลี นกโพระดกพบจำนวน 8 ชนิด
วงศ์ที่พบจำนวน 7 ชนิด มี 2 วงศ์ ได้แก่ วงศ์นกกางเขนน้อย และวงศ์นกกางเขน
วงศ์ที่พบจำนวน 6 ชนิด มี 4 วงศ์ ได้แก่ วงศ์นกเหยี่ยว วงศ์นกกระเต็น วงศ์นกเงือก และวงศ์นกกาฝาก
วงศ์ที่พบจำนวน 5 ชนิด มี 3 วงศ์ ได้แก่ วงศ์นกแอ่น วงศ์นกขมิ้นน้อย และวงศ์นกแซงแซว
วงศ์ที่พบจำนวน 3 ชนิด มี 8 วงศ์ ได้แก่ วงศ์ไก่ป่า วงศ์นกเขา วงศ์นกหก วงศ์นกขุนแผน วงศ์นกแสก วงศ์นกจาบค้า วงศ์นกกา และวงศ์นกกะติ๊ด
วงศ์ที่พบจำนวน 2 ชนิด มี 7 วงศ์ ได้แก่ วงศ์นกแต้วแล้ว วงศ์นกแอ่นฟ้า วงศ์นกเด้าลม วงศ์นกอีเสือ วงศ์นกขมิ้น วงศ์นกขุนทอง และวงศ์นกนางแอ่น
วงศ์ที่พบจำนวน 1 ชนิด มี 9 วงศ์ ได้แก่ วงศ์นกยาง วงศ์เยี่ยวปีกแหลม วงศ์นกคุ่ม วงศ์นกปากกบ วงศ์นกตะขาบ วงศ์นกเขียวคราม วงศ์นกติ๊ด วงศ์นกไต่ไม้ และวงศ์นกแว่นตาขาว
ในจำนวนที่สำรวจพบมีสภาพที่ใกล้จะสูญพันธุ์อยู่ 4 ชนิด ได้แก่ ไก่ฟ้าหน้าเขียว นกเงือกหัวหงอก นกเงือกดำ และ นกชนหิน
สัตว์สะเทินน้ำสะเทินบก มีจำนวน 18 ชนิด ใน 5 วงศ์ วงศ์ที่พบจำนวนชนิดที่มากที่สุดคือ
วงศ์กบต่างๆ มีจำนวน 7 ชนิด โดยส่วนใหญ่อยู่ในสกุล Rana จำนวน 6 ชนิด
วงศ์อึ่งต่างๆ มีจำนวน 6 ชนิด
วงศ์คางคก มีจำนวน 3 ชนิด
วงศ์อึ่งกราย มีจำนวน 1 ชนิด
วงศ์ปาดโลกเก่า มีจำนวน 1 ชนิด
สัตว์เลื้อยคลาน มี 43 ชนิด ใน 10 วงศ์ กลุ่มตุ๊กแก วงศ์กิ้งก่า และจิ้งเหลน มีจำนวน 4 วงศ์ 20 ชนิด กลุ่มเต่าและตะพาบมีจำนวน 3 วงศ์ 8 ชนิด ส่วนกลุ่มงูต่างๆ มีจำนวน 4 วงศ์ 15 ชนิด
จุดเด่นที่น่าสนใจ

ภายในเขตรักษาพันธุ์สัตว์ป่าโตนงาช้างมีน้ำตกหลายแห่งที่สวยงาม และเป็นสถานที่ท่องเที่ยวของประชาชนทั่วไปตลอดจนชาวต่างประเทศ เส้นทางคมนาคมสะดวก คือ
น้ำตกโตนงาช้าง  เป็นน้ำตกที่สวยงามของภาคใต้ อยู่ใน.ท้องที่อำเภอหาดใหญ่ ใกล้สำนักงานเขตรักษาพันธุ์สัตว์ป่าโตนงาช้าง
น้ำตกโตนปลิว อยู่ทางด้านทิศเหนือของเขตรักษาพันธุ์สัตว์ป่าโตนงาช้าง ในท้องที่อำเภอรัตภูมิ จังหวัดสงขลา ห่างจากอำเภอหาดใหญ่ 28 กิโลเมตร
น้ำตกบริพัตร  อยู่ทางด้านทิศตะวันตกเขตรักษาพันธุ์สัตว์ป่าโตนงาช้าง ในท้องที่อำเภอรัตภูมิ จังหวัดสงขลา ห่างจากถนนสายรัตภูมิ - สตูล เพียง 800 เมตร
ภายในเขตรักษาพันธุ์สัตว์ป่าโตนงาช้างมีเส้นทางเดินเท้าชมธรรมชาติและสัตว์ป่า ที่พักแรม ไว้คอยบริการนักท่องเที่ยว นอกจากนั้นในบริเวณน้ำตกโตนงาช้างยังเป็นที่ตั้งของสถานีพัฒนาและส่งเสริมการอนุรักษ์สัตว์ป่าหาดใหญ่ มีพื้นที่ประมาณ 5 ตารางกิโลเมตร ได้ปรับปรุงให้เป็นสถานที่ท่องเที่ยวพักผ่อนหย่อนใจและศึกษาความรู้เกี่ยวธรรมชาติและสัตว์ป่า ประกอบด้วยธรรมชาติริมลำธารน้ำตกโตนงาช้าง ป่าดงดิบ พรรณไม้นานาชนิด เส้นทางเดินชมธรรมชาติและสัตว์ป่าบางชนิดไว้ให้ชม
การเดินทาง

โดยทางรถยนต์ เริ่มจากอำเภอหาดใหญ่ จังหวัดสงขลา ไปตามถนนเพชรเกษม หาดใหญ่ - รัตภูมิ ถึงกิโลเมตรที่ 13 แยกซ้ายเข้าเขตรักษาพันธุ์สัตว์ป่าโตนงาช้าง 13 กิโลเมตร ถึงสำนักงานเขตรักษาพันธุ์สัตว์ป่าโตนงาช้าง รวมระยะทางหาดใหญ่ถึงสำนักงานเขตรักษาพันธุ์สัตว์ป่าโตนงาช้าง 26 กิโลเมตร
การติดต่อ

เขตรักษาพันธุ์สัตว์ป่าโตนงาช้าง ตู้ ปณ. 83 อำเภอหาดใหญ่ จังหวัดสงขลา 90110
ลินุกซ์ไลต์

| --- | --- |


ผู้พัฒนา: Jerry Bezencon
ตระกูล: Linux (Unix-like)
วันที่เปิดตัว: Linux Lite 1.0.0 / 26 ตุลาคม 2012; 12 ปีก่อน (2012-10-26)
รุ่นเสถียร: 7.2  / 31 ตุลาคม 2024; 2 เดือนก่อน (31 ตุลาคม 2024)
ยูเซอร์แลนด์: GNU
ส่วนติดต่อผู้ใช้ปริยาย: Xfce
สัญญาอนุญาต: Mainly GPL and other free software licenses, some proprietary
เว็บไซต์: www.linuxliteos.com
ศูนย์ต้อนรับ
คู่มือช่วยเหลือ
ภาพหน้าจอจากคู่มือช่วยเหลือ
การปรับแต่งลินุกซ์ไลต์
Lite Software โปรแกรมสำหรับติดตั้งซอฟต์แวร์ยอดนิยม
Lite Info แอปพลิเคชันสำหรับอัพโหลดข้อมูลระบบไปยังฐานข้อมูลฮาร์ดแวร์ชุมชน
ลินุกซ์ไลต์ (Linux Lite) เป็นการแจกจ่ายลินุกซ์ ที่ใช้ฐานมาจาก เดเบียนและอูบุนตู สร้างขึ้นโดยทีมโปรแกรมเมอร์ที่นำโดย Jerry Bezencon สร้างขึ้นในปี 2012 โดยใช้เอกซ์เอฟซีอีเป็นสิ่งแวดล้อมเดสก์ท็อป ทำงานบนใจกลางลินุกซ์
การแจกจ่ายลินุกซ์นี้มีจุดมุ่งหมายเพื่อดึงดูดผู้เริ่มต้นใช้งานลินุกซ์และผู้ใช้ไมโครซอฟท์ วินโดวส์โดยพยายามทำให้การเปลี่ยนจาก ไมโครซอฟท์ วินโดวส์เป็นลินุกซ์เป็นไปอย่างราบรื่นที่สุด เพื่อให้บรรลุเป้าหมายนี้ การแจกจ่ายลินุกซ์นี้พยายามที่จะรักษาองค์ประกอบด้านภาพลักษณ์และการทำงานของ Windows ไว้จำนวนมาก เพื่อสร้างประสบการณ์ที่ผู้ใช้ Windows สามารถรับรู้ได้ว่าคุ้นเคย นอกจากนี้ การแจกจ่ายลินุกซ์นี้ยังตั้งค่าไว้เพื่อ "ขจัดความเชื่อผิด ๆ ที่ว่าลินุกซ์นั้นใช้งานยาก" โดยพยายามนำเสนอประสบการณ์เดสก์ท็อปที่เรียบง่ายและใช้งานง่าย
ดูเพิ่ม

เดเบียน
ลูบุนตู
อูบุนตู
แหล่งข้อมูลอื่น

เว็บไซต์ทางการ
Linux Lite at DistroWatch